QIMMATLI QOG‘OZLAR BOZORI IShTIROKChILARI TOMONIDAN OShKOR ETILIShI ShART BO‘LGAN AXBOROTLARNI “BIRJA” GAZETASIDA MARKAZLAShTIRILGAN TARZDA NAShR ETISh TARTIBI TO‘G‘RISIDAGI NIZOMGA O‘ZGARTIRISh VA QO‘ShIMChA KIRITISh HAQIDA

O‘zbekiston Respublikasining “Qimmatli qog‘ozlar bozori to‘g‘risida”gi (O‘zbekiston Respublikasi qonun hujjatlari to‘plami, 2008-y., 29-30-son, 278-modda), “Ommaviy axborot vositalari to‘g‘risida”gi (O‘zbekiston Respublikasi qonun hujjatlari to‘plami, 2007-y., 3-son, 20-modda) qonunlariga va O‘zbekiston Respublikasi Vazirlar Mahkamasining 1996-yil 30-martdagi 126-sonli qarori bilan tasdiqlangan O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi to‘g‘risidagi nizomga (O‘zbekiston Respublikasi Hukumatining qarorlari to‘plami, 1996-y., 3-son, 11-modda) muvofiq buyuraman: 
 1. O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi bosh direktorining 2007-yil 1-martdagi 2007-02-son buyrug‘i bilan tasdiqlangan Qimmatli qog‘ozlar bozori ishtirokchilari tomonidan oshkor etilishi shart bo‘lgan axborotlarni “Birja” gazetasida markazlashtirilgan tarzda nashr etish tartibi to‘g‘risidagi nizomga (ro‘yxat raqami 1671, 2007-yil 7-aprel) (O‘zbekiston Respublikasi qonun hujjatlari to‘plami, 2007-y., 15-son, 160-modda) ilovaga muvofiq o‘zgartirish va qo‘shimcha kiritilsin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 1. Muqaddima quyidagi tahrirda bayon etilsin:
 “Mazkur Nizom O‘zbekiston Respublikasining “Qimmatli qog‘ozlar bozori to‘g‘risida”gi (O‘zbekiston Respublikasi Oliy Majlisi palatalarining Axborotnomasi, 2008-yil, № 7, 354-modda), “Aksiyadorlik jamiyatlari va aksiyadorlarning huquqlarini himoya qilish to‘g‘risida”gi (O‘zbekiston Respublikasi Oliy Majlisining Axborotnomasi, 1996-yil., № 5-6, 61-modda) qonunlari, O‘zbekiston Respublikasi Prezidentining 2006-yil 27-sentabrdagi PQ-475-son “Qimmatli qog‘ozlar bozorini yanada rivojlantirish chora-tadbirlari to‘g‘risida”gi qarori (O‘zbekiston Respublikasi qonun hujjatlari to‘plami, 2006-yil 39-son, 387-modda) va boshqa qonun hujjatlariga muvofiq “Birja” gazetasida qonun hujjatlariga muvofiq oshkor etilishi shart bo‘lgan axborotlarni markazlashtirilgan tarzda nashr etish tartibini belgilaydi”. 
 2. 5-bandi quyidagi mazmundagi xatboshi bilan to‘ldirilsin:
 “Qimmatli qog‘ozlar bozorini tartibga solish bo‘yicha vakolatli davlat organi tomonidan “Birja” gazetasida qonun hujjatlariga muvofiq nashr etilayotgan axborotni nashr etish uchun to‘lov olinmaydi”.
 3. Mazkur o‘zgartirish va qo‘shimcha O‘zbekiston Respublikasi Monopoliyadan chiqarish va raqobatni rivojlantirish davlat qo‘mitasi bilan kelishilgan.